CELEX: 32016D1327
Language: lt
Date: 1470009600000
Title: 2016 m. rugpjūčio 1 d. Komisijos įgyvendinimo sprendimas (ES) 2016/1327, kuriuo Indijos laivybos registrą tvarkančiai organizacijai suteikiamas ES pripažinimas pagal Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų (pranešta dokumentu Nr. C(2016) 4895) (Tekstas svarbus EEE)

3.8.2016   
            
            
               LT
            
            
               Europos Sąjungos oficialusis leidinys
            
            
               L 209/15
            
         KOMISIJOS ĮGYVENDINIMO SPRENDIMAS (ES) 2016/1327
   2016 m. rugpjūčio 1 d.
   kuriuo Indijos laivybos registrą tvarkančiai organizacijai suteikiamas ES pripažinimas pagal Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų
   
      
         (pranešta dokumentu Nr. C(2016) 4895)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų (1), ypač į jo 4 straipsnio 1 dalį,
   atsižvelgdama į 2012 m. gruodžio 17 d. Bulgarijos institucijų raštą, kuriuo Komisijos prašoma suteikti ES pripažinimą Indijos laivybos registrą (toliau – ILR) tvarkančiai organizacijai,
   kadangi:
   
               (1)
            
            
               pagal Reglamento (EB) Nr. 391/2009 3 straipsnio 1 dalį valstybės narės, norėdamos suteikti įgaliojimą iki tol dar nepripažintai organizacijai, pateikia Komisijai prašymą suteikti pripažinimą;
            
         
               (2)
            
            
               2012 m. gruodžio 17 d. Bulgarijos Respublika pateikė Komisijai prašymą suteikti pripažinimą ILR tvarkančiai organizacijai ir išsamią informaciją bei įrodymus, rodančius, kad ILR tvarkanti organizacija atitinka Reglamento (EB) Nr. 391/2009 I priede nustatytus būtiniausius kriterijus ir kad ji įsipareigojo laikytis to reglamento 8 straipsnio 4 dalies ir 9, 10 ir 11 straipsnių nuostatų;
            
         
               (3)
            
            
               padedama Europos jūrų saugumo agentūros Komisija patikrino, ar ILR tvarkanti organizacija atitinka visus Reglamento (EB) Nr. 391/2009 I priede nustatytus būtiniausius kriterijus;
            
         
               (4)
            
            
               Komisija taip pat patikrino, ar ILR tvarkanti organizacija įsipareigojo laikytis Reglamento (EB) Nr. 391/2009 8 straipsnio 4 dalies ir 9, 10 ir 11 straipsnių nuostatų;
            
         
               (5)
            
            
               vertinimo išvados padarytos remiantis Bulgarijos jūrų administracijos, kuri 2011 m. gegužės mėn. atliko ILR tvarkančios organizacijos auditą, pateiktų dokumentų analize ir trijų patikrinimų, kuriuos ILR tvarkančios organizacijos pagrindinėje buveinėje ir dviejuose jos padaliniuose (padalinyje Indijoje ir padalinyje Kinijoje) Komisijos vardu 2013 m. atliko Europos jūrų saugumo agentūra, rezultatais. Vertinimo procedūrą Komisija baigė 2016 m. vasario mėn., remdamasi 2015 m. pabaigoje Bulgarijos jūrų administracijos atlikto galutinio ILR tvarkančios organizacijos audito rezultatais;
            
         
               (6)
            
            
               siekdama šalinti nustatytus trūkumus, ILR tvarkanti organizacija numatė atitinkamus taisomuosius veiksmus ir ėmėsi juos įgyvendinti. Kai kurie taisomieji veiksmai tebevykdomi, ir jų įgyvendinimas bus stebimas. Tačiau dėl to nėra kvestionuojamas bendras ILR tvarkančios organizacijos įvertinimas pripažinimo tikslu;
            
         
               (7)
            
            
               visų pirma Komisija patikrino, ar visoje ILR tvarkančioje organizacijoje yra tinkamai įdiegta veiksminga ir patikima kokybės sistema, patvirtinta kaip atitinkanti aktualius teisės aktais nustatytus ir sektoriaus standartus;
            
         
               (8)
            
            
               per vertinimo procedūrą ILR tvarkanti organizacija visapusiškai, veiksmingai ir skaidriai bendradarbiavo su Bulgarijos jūrų administracija, Komisija ir Europos jūrų saugumo agentūra ir įrodė, kad yra pajėgi imtis iniciatyvos ir pagerinti savo organizacinę struktūrą ir procedūras;
            
         
               (9)
            
            
               ILR tvarkančios organizacijos veiklos rezultatai saugumo ir taršos prevencijos srityse šiek tiek blogesni nei vidutiniai šiuo metu pripažintų organizacijų rezultatai, tačiau yra patenkinami. 2011, 2012, 2013 ir 2014 m. ILR tvarkančios organizacijos veiklos rezultatai pateko į Paryžiaus susitarimo memorandume dėl uosto valstybės kontrolės numatytą vidutinių veiklos rezultatų kategoriją ir nuolat laikėsi aukštesniajame šios kategorijos intervale. Be to, 2010–2014 m. ILR tvarkanti organizacija neužfiksavo jokio su pripažinta organizacija susijusio laivo sulaikymo pagal Jungtinių Valstijų pakrančių apsaugos uosto valstybės kontrolės režimą, o 2011, 2012, 2013 ir 2014 m. jos veiklos rezultatai pateko į Tokijo susitarimo memorandume dėl uosto valstybės kontrolės numatytą gerų veiklos rezultatų kategoriją. Tačiau buvo pažymėta, kad didelė ILR tvarkančios organizacijos klasifikuotų laivų dalis veiklą vykdo šalies vidaus vandenyse su Indijos vėliava, todėl nėra atliekami šių laivų uosto valstybės kontrolės patikrinimai;
            
         
               (10)
            
            
               teisinis subjektas, kuriam turėtų būti suteiktas pripažinimas, yra organizacija „Indijos laivybos registras“, įregistruota Indijoje 1975 m. kaip ne pelno akcinė bendrovė pagal 1956 m. Indijos įmonių įstatymo 25 skirsnį. ILR tvarkanti organizacija registruota Maharaštros valstijoje, Indijoje, o jos būstinė yra Mumbajuje; jos komercinis pavadinimas – „IRClass“;
            
         
               (11)
            
            
               šiame sprendime nustatytos priemonės atitinka Europos Parlamento ir Tarybos reglamentu (EB) Nr. 2099/2002 (2) įsteigto Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Organizacija „Indijos laivybos registras“ pripažįstama pagal Reglamento (EB) Nr. 391/2009 4 straipsnio 1 dalį.
   2 straipsnis
   Šis sprendimas skirtas valstybėms narėms.
   
      Priimta Briuselyje 2016 m. rugpjūčio 1 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 131, 2009 5 28, p. 11.
   
      (2)  2002 m. lapkričio 5 d. Europos Parlamento ir Tarybos reglamentas (EB) Nr. 2099/2002, įsteigiantis Jūrų saugumo ir teršimo iš laivų prevencijos komitetą (COSS) ir iš dalies keičiantis saugios laivybos ir teršimo iš laivų prevencijos reglamentus (OL L 324, 2002 11 29, p. 1).